สังคมข่าวหุ้น
*ทะลุ 1,600 จุดอีกรอบ
25 พ.ย. 2562

เกียรติก้อง ว่องไวยากร
*ทะลุ 1,600 จุดอีกรอบ
*ตลาดหุ้นไทยวันนี้ น่าจับตาหลังดัชนีทะลุ 1,600 จุดอีกครั้ง โดยเฉพาะเม็ดเงินต่างชาติที่จะเข้ามาลงทุนหุ้นเข้าคำนวณ MSCI คาดว่าไม่ต่ำกว่า 7.6 พันล้านบาท วอลุ่มพุ่งกระฉูด ส่วนดัชนีต้องมาลุ้นกัน เพราะวานนี้ปรับตัวขึ้นมามากพอสมควรแล้ว อาจมีแรงเทขายทำกำไรออกมาบ้าง ขณะที่ปัจจัยต่างประเทศค่อนข้างดี โดยเฉพะผลการเจรจาการค้าระหว่างทรัมป์กับจีน คาดว่าจะได้ข้อสรุปเร็ว ๆ นี้ แต่บางสำนักก็คาดว่าอาจไม่จบในสิ้นปีนี้ แนวรับ 1,605 แนวต้าน 1,620 จุด
*KBANK ของเสี่ยปั้น และ SCB ของเสี่ยอาทิตย์ เด้งรับมาตรการกระตุ้นเศรษฐกิจที่จะเข้าครม.วันนี้ จากราคาที่ค่อนข้างต่ำ ทำให้มีแรงเก็งกำไรกันเข้ามา ผลประกอบการไตรมาสที่ 4 ก็มีลุ้นที่จะนำสำรองกลับมาเป็นกำไร ก่อนที่มาตรฐานบัญชีใหม่จะประกาศใช้ในปีหน้า SCB เป้าหมายราคา 151 บาท
*หลังจากรายย่อยแห่ใช้สิทธิเพิ่มทุน TMB ของเสี่ยปิติ ตัณฑเกษม ประธานเจ้าหน้าที่บริหาร แบงก์ทหารไทย ราคาก็วิ่งปรู๊ด ใครที่ใช้สิทธิก็ยิ้มกันแก้มปริ กำไรทั้งส่วนต่างราคาและกำไรจากเงินปันผลพิเศษอีก 3 สตางค์ต่อหุ้น จังหวะนี้สถาบันและรายใหญ่ทยอยเก็บเข้าพอร์ต ด้าน TCAP ของเสี่ยสมเจตน์ ก็รอใช้สิทธิเพิ่มทุน TMB รอบสองต้นเดือนหน้า วันที่ 28 พ.ย. ประชุมผู้ถือหุ้นสมัยวิสามัญทหารไทย บอกแล้วว่าของเขาดี ใครเก็บไว้ก็กำไรเห็น ๆ
*กลุ่มสื่อสารเด้งรับ 5G วานนี้ DTAC ของอเล็กซานดรา ไรช์ ประธานเจ้าหน้าที่บริหาร โทเทิ่ล แอ็คเซ็ส คอมมูนิเคชั่น ADVANC ของสมชัย เลิศสุทธิวงค์ ประธานเจ้าหน้าที่บริหาร แอดวานซ์ อินโฟร์ เซอร์วิส และ TRUE ของศุภชัย เจียรวนนท์ ประธานกรรมการ ทรู คอร์ปอเรชั่น เทรดกันคึกคัก หลังฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เตรียมลงนามความร่วมมือกับบริษัท ท่าอากาศยานไทย หรือ AOT รองรับการเปิดให้บริการ 5G พร้อมทั้งกสทช.จะเปิดประมูล 5G วันที่ 16 ก.พ. ปีหน้า แซงหน้าเวียดนามคู่แข่งสำคัญ ทำให้หุ้นกลุ่มนี้กลับมาคึกคักอีกครั้ง
*เก็งกำไรกลุ่มโรงไฟฟ้า BGRIM GPSC ได้สองเด้ง ทั้งเรื่องของแนวโน้มผลประกอบการที่ดี และได้เข้าคำนวณดัชนี MSCI วันนี้ เฉพาะหุ้น GPSC ของชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ โกลบอล เพาเวอร์ ซินเนอร์ยี่ คาดว่าเม็ดเงินต่างชาติจะไหลเข้ามาลงทุน 84 ล้านเหรียญฯ ขณะที่ BGRIM ของปรียนาถ สุนทรวาทะ ประธานเจ้าหน้าที่บริหาร บี.กริม เพาเวอร์ คาดเม็ดเงินเข้าประมาณ 58 ล้านเหรียญฯ เห็นมั้ยได้ทั้งขึ้นและล่องเลยนะ